Anna Federmesser

Anna Konstantinovna (Niuta) Federmesser (; Mosku, 1977ko maiatzaren 11) errusiar langile humanitarioa eta gaixo onkologikoen eskubideen aldeko aktibista da, Vera eta Itsasargia fundazioen sortzailea. Zainketa aringarrien beharrari buruzko kontzientzia sustatzen du.

 Bizitza 
Moskun jaio zen Konstantin Federmesser eta Vera Millionstxikova medikuen familian. 1994an Moskuko 1507. eskolan graduatu zen, eta 1995etik 1997ra ingelesa ikasi zuen Cambridgeko Unibertsitatean. 17 urte zituela, boluntario lanetan hasi zen errusiar eta britainiar hospizioetan.

2000n Moskuko Estatu Hizkuntzalaritza Unibertsitatean graduatu zen, eta 2013an Moskuko Setxenov Unibertsitatean. Aldi berean, 2000tik 2013ra ingelesa irakatsi zuen Moskuko 57. eskolan.

2006an Vera () fundazioa sortu zuen hospizioei eta gaixoei laguntzeko eta zainketa aringarriak eskaintzeko. Garai hartan, Errusiako Osasunaren Babeserako Legeak ez zituen zainketa aringarriak kontuan hartzen.

Gainera, minbizia duten haurrentzako zentro bat sortu zuen, Itsasargia () izenekoa, Moskun 2019ko urriaren 5ean ireki zena. Federmesserren arabera, bere amak amets egin zuen erakunde hori sortzearekin urte askotan, baina burokraziak blokeatu zuen hori hamarkadaz.

Zainketa aringarrien inguruko sentsibilizazioaren aldeko aktibista da. Lege aldaketak defendatzen ditu eta hospizioak eta zainketa aringarriak barne hartzen dituzten zuzenketak proposatzen ditu. Mina arintzeko sendagaiak behar dituzten gaixo onkologikoen eskubideen defendatzailea ere bada. Zainketa aringarriei buruzko informazioa Errusiako mediku unibertsitateen curriculumean sartzea defendatzen du. Gainera, ospitaleetan boluntarioen laguntza legitimatzea iradokitzen du.

Ukrainako inbasioa hasi zenean, ongintzazko fundazioetako 80 langilerekin batera eskutitz bat idatzi zuen, gerra eteteko eskatuz. Horren ostean, Vera Fundazioak ez zuen gobernuko diru-laguntza bakar bat ere jaso, aurretik hainbat urtez estatuaren laguntza jasotzen bazuen ere.

 Erreferentziak 

 Kanpo estekak 

Kategoria:Moskutarrak
Kategoria:Errusiako medikuak
Kategoria:Emakume medikuak
Kategoria:Errusiako aktibistak
Kategoria:Giza eskubideen aldeko emakumeak